Urmareste Modifică dimensiunea fontului: Play

Bucureşti, 23 ian /Agerpres/ - Preşedintele interimar al PNL, Raluca Turcan, afirmă că Guvernul trebuie să retragă cele două proiecte de ordonanţă de urgenţă privind graţierea şi modificarea legilor din domeniul penal, iar ministrul Justiţiei, Florin Iordache, să demisioneze.



"Guvernul trebuie să retragă, de îndată, cele 2 proiecte de ordonanţe de urgenţă privind graţierea şi modificarea legilor din domeniul penal şi să dea asigurări că actuala majoritate renunţă la astfel de demersuri de subminare a statului de drept. Actualul ministru al Justiţiei trebuie să demisioneze pentru încercarea sa de ciopârţire a legilor penale şi de graţiere a protejaţilor politici", susţine Turcan, potrivit unui comunicat de presă transmis, luni, AGERPRES.



Raluca Turcan subliniază că PNL îşi asumă să iniţieze în Parlament, doar acolo unde e cazul, punerea în acord a legilor din domeniul penal cu deciziile Curţii Constituţionale, având o consultare publică prealabilă cu organizaţiile magistraţilor şi societatea civilă.



"Continuarea de către liderii PSD-ALDE a acestei atitudini iresponsabile nu va rezolva lucrurile ci va adânci revolta oamenilor care au transmis un mesaj cât se poate de clar: Legea este pentru a fi respectată, şi nu pentru a fi ocolită. O societate democratică se bazează pe respectarea legilor şi nu pe ocolirea lor ori pe scutirea unor privilegiaţi politic de răspunderea legală. PNL îşi păstrează punctul de vedere asumat, acela de a respinge orice iniţiativă legislativă ce promovează graţieri colective, care este întărit de argumentul conform căruia astfel de măsuri nu rezolvă problema din penitenciare", conchide liderul liberalilor. AGERPRES/(AS - autor: Mirela Bărbulescu, editor: Florin Marin)